XXVII.  Ad Herveum abbatem Rotonensis monasterii.--Kemperlegiensibus ablatam de Bella Insula pecuniam reddat vel ad Remense concilium rationem redditurus, accedat.   (Anno 1119, Aug. 3.) [Dom BOUQUET,  Recueil,  XV, 231.]
CALIXTUS episcopus, servus servorum Dei, dilecto filio HERVEO Rotonensi abbati salutem et apostolicam benedictionem.
Abbatis et fratrum monasterii Sanctae Crucis de Kemperlegio adversus te querelam accepimus, quod pecuniam de Bella Insula, quam per violentiam abstulisti, eis minime restitueris: super qua videlicet a confratre nostro Gerardo Engolismensi, tunc apostolicae sedis legato, judicium datum est. Praecipimus ergo dilectioni tuae ut aut sine dilatione pecuniam reddas, aut si quam te justitiam habere confidis, ad Remense concilium venias, rationem ibi super hoc, praestante Domino, plenarie redditurus. Data Petragoricis III Nonas Augusti.
( Gurhandi )